**[Қарттарым - асыл қазынам](https://www.art-talant.org/publikacii/22312-arttarym-asyl-azym%22%20%5Ct%20%22_blank)**

Қазақ халқы ежелден үлкенін сыйлап, аға буынға ерекше құрмет көрсете білген. Дана бабаларымыз «Қарты бар үйдің қазынасы бар» - деп, бекер айтпаса керек. Өмірдің талай қиындықтарымен күресе білген қариялардан үйренер өнеге мен алар тәлім тәрбие мол. Сайып келгенде, шежірелі қарттарымыз сарқылмас тәрбиенің қайнар бастауы болып табылмақ.

Қарттар үйі... Атауы қатал болғанымен, мұнда ата-әжелердің аялы алақаны мен ақ батасы бар. Бұл үй мұңды көздерге, сарғайған сағынышқа, ұқсас тағдырларға, өзекті өртер өкінішке толы жандармен толыққан. Қарттар үйі – қатты жүректі жібітетін, ұйықтап жатқан адамгершілікті оятатын орын.

Тәрбие бағытының жоспарына сәйкес, халықаралық қарттар күніне орай «Білім» мектеп – гимназиясының «Адал ұрпақ» клубының еріктілері мен 9В сынып оқушылары Ақтөбе қаласындағы мүгедектер мен қарттарға арналған интернатқа барып, өздерінің жүрекжарды тілектерін білдіріп қайтты. Жас­тай­ы­нан тағдырдың тауқыметін көріп өскен ақсақалдарымыз бен ақ жаулығы желбіреген әжелеріміздің айтқан әрбір сөзі бізге өнеге, тәрбие болары хақ. Кездесу барысында, биыл 25 қазанда 85 жасқа толатын Марияш апайдың өз қолынан жасаған жұмыстарын көріп, қариялардың еңбекқорлығына тамсанып қайтты.

Мекемені мекен еткен ақсақалдарды көрген оқушыларымыздың жүректері қазіргі жастардың, оның ішінде қазақ қоғамында белес алған қатыгездіктің өршіп тұрғанын сезінді. Баласынан жалтақтап өмір сүргенше, қарттар үйінде жайбарақат тіршілік еткен дұрыс дейтіндер де табылды. Алайда, қасыңдағы миллион тағдырласың өзіңнің отбасыңа тең келеді ме? Өз немерелерінің қызығын көріп әдемі қартайғанды кім армандамайды. “Алты ағайын жиылып әке болмас, жеті жеңге жиылып шеше болмас” дегендей, қарттарымыздың өз отбасындағы қартайғаны ең дұрыс шешім екеніне «Адал ұрпақ белсенділерінің көздері жетті.

Ұл - қыздарымыз қарттарға ілтипат, құрметтерін көрсете отырып, үлкендердің қуанышына кенелді. Оларға құрмет көрсету арқылы, балаларымыздың бойында адами құндылықтар дамиды, соның ішінде ата-ананы қадірлеу, құрметтеу, оларға жанашыр бола білу қасиеттері нығаяды деген үміттемін.

Қарттар үйінен шыққан сәтте өз басым, кірбіңдеп іштей өз-өзіме «Әке-шешемді ешқашан қараусыз қалдырмаспын!»деп уәде бердім.

Ей, адамзат! Қолымыздағы алтынымыздың, байлықпен есептеуге еш келмейтін байлығымыздың қадірін біліп, барына шүкіршілік қылайық. Атасыз үй–батасыз, ал анасыз үй–панасыз күйге айналудан абай болайық. Жастарымызды кішкентай күнінен бастап, қарттардың қадірін білуге үйретейік, олардың асыл қазына, шежіре, тарих екенін түсіндірейік. Сіз бен біз болып осы бағытта жақсылық жасаудан жарысайық!

«Білім» мектеп-гимназиясының

Қазақ тілі мен әдебиеті

пәні мұғалімі А.Б.Рысқұлова